Uhliarik, Ivan, minister zdravotníctva SR (2011-03-24):
Ďakujem. Čiže čo sa týka otázky efektivity, Environmentálny fond je dobrým a systémovým finančným nástrojom, ktorý motivuje k ekologickému správaniu. Je zároveň zdrojom na zlepšenie stavu životného prostredia, kde nie je iná možnosť podpory. Efektivita schválených dotácií z tohto fondu, na ktorú sa pýtate, je závislá jedine od kvality verejného obstarávania, ktoré vykonávajú prijímatelia. V drvivej väčšine sú to obce. Znamená to, že fond poskytuje financie, ale o použití rozhoduje prijímateľ čiže väčšinou obec. Keď obec alebo prijímateľ vysúťaží drahú firmu, efektivita je logicky nižšia a naopak. Treba zdôrazniť, že fond je napĺňaný poplatkami a pokutami od subjektov, najmä za chýbajúcu infraštruktúru čistenia odpadových vôd, ktorým fond ale na druhej strane prispieva k zlepšeniu situácie. Poskytnutá podpora z tohto fondu je dobre merateľná. Jasným dôkazom sú kauzy, ktoré ministerstvo životného prostredia odhaľuje aj v týchto dňoch. Politikou ministerstva je tento rok podporiť malé obce do 2 000 obyvateľov, ktoré nemajú inú možnosť získať financie na infraštruktúru, ako sú čistiarne odpadových vôd, kanalizácia, vodovod, príp. na zatepľovanie škôl či slnečné kolektory a podobne. Odhliadnuc však od veľkosti obcí v pôsobnosti environmentálneho rezortu prakticky existuje len tento jediný nástroj na motiváciu a podporu investícií, okrem dočasných fondov Európskej únie. Ak považujeme za dôležité vytvárať motivačný systém pre 1 900 malých obcí, nejaký mechanizmus bude treba udržiavať aj v budúcnosti. Vzhľadom na znížený rozpočet nebude ministerstvo podporovať iné ako vzdelávacie a propagačné aktivity. Takisto nebude prispievať na samotný chod organizácií pod vedením ministerstva životného prostredia. Rovnako nebude priorizovať súkromné osoby a podnikateľov. Pre zvýšenie transparentnosti bude v Rade Environmentálneho fondu nominovaný zástupca ZMOS-u a mimovládnej organizácie, ktorá nie je žiadateľom prostriedkov z fondu. Na budúci rok fond pripraví regrantový systém na podporu mimovládnych organizácií, v ktorom si samy budú môcť určiť prerozdelenie financií. Fond je jediným nástrojom pre použitie účelovo viazaných prostriedkov z predaja emisných kreditov na zníženie emisií, ako je podpora zatepľovania, slnečné kolektory a podobne. Tak sa zároveň vytvárajú úspory pre občanov a tiež aj pre verejné financie. V neposlednom rade zvyšujú energetickú nezávislosť a zdrojovú efektivitu, ku ktorým sme sa zaviazali voči Európskej komisii. Od roku 2006 do roku 2010 Environmentálny fond poskytol pre 1 837 obcí celkovo 214 mil. eur na budovanie kanalizácií, čistiarní odpadových vôd a vodovodov. Dotklo sa to približne 1,5 mil. občanov. Fond je zároveň nástrojom ministerstva pre mimoriadne udalosti ako napr. v minulom roku protipovodňové zabezpečovacie práce či pomoc pri zosuvoch pôdy. Chcel by som zrekapitulovať základné údaje o rozpočtových možnostiach fondu. Plán výdavkov na tento rok je 30 mil. eur pri plánovaných príjmoch 206 mil. eur. Pre porovnanie, na rok 2010 boli schválené výdavky na úrovni 103 mil. pri plánovaných príjmoch 196 mil. Čiže medziročne výdavky klesli na 28 % a príjmy sú navýšené na 105 %. Z tohoročných celkových príjmov 206 mil. je plánovaných 44 mil. ako vlastné príjmy z poplatkov a pokút, 61,5 mil. sú nerozdelené zostatky a 100 mil. sa počíta ako príjem z predaja emisných kvót. Tu treba poznamenať, že možnosť predaja emisií bude dramaticky ovplyvnená nešťastnými udalosťami v Japonsku. Ak sa Japonsko vzdá nukleárnej energie a bude sa držať Kjótskeho protokolu, je to možné vnímať ako posilnenie trhu s emisiami. Naopak ale, ak prehodnotí svoje záväzky k nákupu emisií po tejto tragédii, tak trh s kvótami prakticky zanikne. Treba si spomenúť, že Japonsko bolo už v Cancúne skeptické k pokračovaniu realizácie tohto systému bez zapojenia sa veľkých rozvojových ekonomík, ako je Čína, India či Brazília. Akokoľvek, Environmentálny fond bude mať aj bez predaja emisií tohtoročné čisté vlastné príjmy 44 mil. čiže o 50 % viac ako sú plánované výdaje. Ďakujem pekne.